**Πολιτικός ρεαλισμός και η Ελλάδα .**

Όταν τελειώσει ο πόλεμος στην Ουκρανία, θα αφήσει μια κατεστραμμένη χώρα, ανθρώπους ξεριζωμένους από την χώρα τους, απέραντο πόνο για τους ανθρώπους που χάθηκαν.

Όταν τελειώσει ο πόλεμος θα αφήσει νικητές και ηττημένους .

* Οι ΗΠΑ θα βρίσκονται στους νικητές. Θα αποκόψουν την ΕΕ από την ενεργειακή εξάρτηση από την Ρωσία, θα πουλήσει ακριβό «σχιστολιθικό» αέριο στην πεινασμένη ενεργειακά ΕΕ. Θα επιβάλλει στην ΕΕ αύξηση των στρατιωτικών δαπανών, μειώνοντας την δική της συμμετοχή στην συλλογική ασφάλεια της Ευρώπης. Θα πουλήσει ακριβά οπλικά συστήματα στην ΕΕ και θα επαναβεβαιώσει τον ηγετικό της ρόλο στον δυτικό κόσμο.Από την άλλη πλευρά μειώνεται η επιρροή της στην κεντρική Ασία ,όπου αυξάνεται η επιρροή της Κίνας . Έχει συμμαχήσει στρατιωτικά με την Αυστραλία και την UK στοχεύοντας σε ένα ανάχωμα στην κινεζική επέκταση στην άπω Ανατολή .
* Η ΕΕ θα είναι ο μεγάλος χαμένος. Η αποκοπή της από το φτηνό ρωσικό φυσικό αέριο θα επιφέρει ενεργειακή φτώχεια και συνακόλουθα αύξηση του κόστους παραγωγής, με συνέπεια την μείωση της ανταγωνιστικότητας της ΕΕ στο διεθνές εμπόριο. Θα αυξήσει τις στρατιωτικές δαπάνες, εις βάρος των δαπανών για το κοινωνικό κράτος. Περιθωριοποιείται σε μια μεσαία δύναμη στην δυτική χερσόνησο της Ευρασίας. Οι κυρώσεις που επιβάλει στην Ρωσία είναι δίκοπο μαχαίρι και θα επιφέρουν βιομηχανική επιβράδυνση στον βορρά και ύφεση στον νότο.
* Η Ρωσία θα είναι στους κερδισμένους. Θα σταματήσει την επέκταση του ΝΑΤΟ προς ανατολάς. Θα πετύχει την αυτονόμηση των ρωσόφωνων πληθυσμών, την ουδετεροποίηση της εναπομείνασας Ουκρανίας. Θα διαπραγματευτεί μία συμφωνία συλλογικής ασφάλειας στην Ευρώπη στοχεύοντας στην απομάκρυνση των στρατηγικών και υπό-στρατηγικών όπλων από τα σύνορά της.
* Η Κίνα είναι ο μεγάλος κερδισμένος .  Κερδίζει με την πολιτική της μη εμπλοκής στην κρίση εισάγοντας φτηνό φυσικό αέριο από την Ρωσία. Η φτηνή ενέργεια κάνει ανταγωνιστικότερα τα κινεζικά προϊόντα. Φτιάχνει  ένα ισχυρό στρατιωτικό άξονα με την Ρωσία που επιβάλλεται στην Ευρασία. Αναδεικνύεται σε παγκόσμια δύναμη, διαψεύδοντας τον αρχιτέκτονα της αμερικανικής γεωστρατηγικής Ζμπίγκνιου Μπρζεζίνσκι που εκτιμούσε ότι η Κίνα θα αρεσκόταν στο ρόλο μιας περιφερειακής δύναμης στην άπω Ανατολή .
* Το Ιράν συγκαταλέγεται στους νικητές. Μεγάλος εξαγωγός ενέργειας, όπως και η Σαουδική Αραβία και τα εμιράτα του κόλπου . Αλλά και η Βενεζουέλα στην αμερικάνικη ήπειρο.
* Η Τουρκία με την σχετική ουδετερότητας της κερδίζει διπλωματικά, αλλά και οικονομικά μια και αναδεικνύεται σε εμπορικό κόμβο ανάμεσα σε Ανατολή και Δύση καθώς και τουριστικός προορισμός γιά την μεγάλη ρωσική αγορά.
* Το Ισραήλ χάνει από την αναβάθμιση του Ιράν και προσπαθεί να βρει φτηνό τρόπο για να φτάσει το φυσικό του αέριο στην Ευρώπη . Το project του East med αναθερμαίνεται, αλλά ανταγωνίζεται τις μεταφορές του αερίου με LNG πλοία.
* Η Ελλάδα ακολουθεί τους χαμένους της ΕΕ. Το κόστος της ενέργειας εκτινάσσεται σε δυσθεώρητο ύψη. Η ανταγωνιστικότητα της οικονομίας κατακρημνίζεται Το φάσμα μιας νέας παρατεταμένης ύφεσης πλανιέται την Ελλάδα και σε όλο τον ευρωπαϊκό νότο . Στην αναμενόμενη κοινωνική αναταραχή, προστίθεται και το έλλειμα πολιτικής ηγεσίας, κάτι που θα δημιουργήσει εκρηκτική κατάσταση.  Οι κυρώσεις που επιβάλουμε στην Ρωσία μας βλάπτουν διπλωματικά και οικονομικά και καλύπτονται ιδεολογικά με ρηχότητα επιχειρημάτων  περί ηθικής υποχρέωσης και whataboutism. Θα πρέπει να μνημονευτεί ότι οι Έλληνες εφοπλιστές που θα μεταφέρουν πετρέλαιο και φυσικό αέριο στην Ευρώπη θα είναι από τους πολύ κερδισμένους. Είναι όμως ένα κέρδος αυστηρά ταξικό που δεν αφορά κανένα άλλο ελληνα .

Η μεγάλη εικόνα για τον κόσμο που αναδύεται στον μεταπολεμικό κόσμο ειναι ένας διπολισμός μεταξύ του αγγλοσαξονικού κόσμου και των μεγάλων ευρασιατικων δυνάμεων .

Οι στρατιωτικές συμμαχίες του ΝΑΤΟ και AUKUS που κυριαρχούνται από Αγγλοσάξονες δημιουργούν αντισυσπείρωση με κεντρικό άξονα την Κίνα-Ρωσία .

Για την Ελλάδα η απομάκρυνση της από την πολυδιάστατη εξωτερική πολιτική και την προσκόλλησή της στις ευρωατλαντικές δυνάμεις είναι εξαιρετικά επικίνδυνη .

Η ελπίδα ότι οι «σύμμαχοι» θα προστρέξουν σε περίπτωση κινδύνου είναι εθελοτυφλία , αν συγκρίνει κανείς  τι υποσχέθηκαν οι «σύμμαχοι» στην Ουκρανία και τι τελικά της έδωσαν.

Νίκος Πανόπουλος, ΟΜ Βριλησσίων